《四贤古风寿帅阃·老聃子》
宋代·彭止

昔在羲皇前，遂有郁华子。
苍姬握图籙，更出为柱史。
应世抑何久，万有千余祀。
一日将度关，崑崙且西指。
短车驾青犊，上有紫云起。
占风知圣人，再拜勤尹喜。
授之五千言，试一撮玄旨。
是身求不殆，其要在知止。
万事皆倘来，轩冕直寄耳。
乘云游太清，坐进长生理。

作者简介：彭止，字应期，自号漫者，崇安（今福建武夷山市）人。与辛弃疾同时。有《刻鹄集》，已佚。事见《万姓统谱》卷五四。